J. Binder, poslanec: (2001-10-17):
Vážené dámy a páni, hlavným argumentom, iniciátorom novely je falošný strach z nezamestnanosti údajne viacej ako 20 tisíc stredoškolsky vzdelaných technikov, spôsobený opätovnými skúškami a autorizáciou ich pôsobnosti na komore. Od roku 1995 mohli technici projektovať iba jednoduché stavby s výnimkou stavieb na bývanie. Teraz podľa tohto platného zákona môžu projektovať aj rodinné domy a projektovú dokumentáciu na realizáciu stavby. Z 21 tisíc odborne spôsobilých inžinierov a technikov, ktorí svoju odbornú spôsobilosť doteraz získali v Slovenskej komore stavebných inžinierov, je len 28 % projektantov. Pre ostatných technikov a inžinierov sa v rámci platného zákona nič podstatného nezmenilo. Platný zákon jednoznačne hovorí, že tí projektanti, ktorí získali odbornú spôsobilosť v minulosti, budú reautorizovaní, vytvorili transparentný administratívny systém, ktorého úlohou je zistiť, či projektanti, ktorí viac ako 5 rokov nepracovali v odbore, majú dostatok znalostí o novej legislatíve, stavebných technológiách a o materiáloch. Tvrdenie, že platná legislatíva zvýši nezamestnanosť v radoch technikov, je zavádzajúce. Nezamestnanosť v konečnom dôsledku vždy bude závisieť predovšetkým od dopytu po práci v danom odbore, nie od zákonov alebo počtu členov v stavovských komorách. Ako pán predkladateľ spomenul, na základe spoločných rokovaní zástupcov mimovládnych stavovských organizácií pôsobiacich vo výstavbe s poslancami Národnej rady Slovenskej republiky, ktorí podali v apríli tohto roku návrh zákona, to je tá spomínaná tlač 963, sa uskutočnilo niekoľko stretnutí týchto organizácií, na ktorých bol prerokovaný návrh na zásadnú zmenu zákona č. 138 v znení zákona č. 236/2000, ktorú iniciovalo Združenie technikov a inžinierov. Napriek jednoznačnému, a to chcem podčiarknuť, nesúhlasu väčšiny stavovských organizácií dlhodobo pôsobiacich v oblasti výstavby v Slovenskej republike bol návrh zákona tlač č. 1929, ktorý zasahuje do pôsobenia Slovenskej komory stavebných inžinierov, predložený. V júli minulého roku bol schválený zákon č. 236, ktorý bol dlhodobo pripravovaný Ministerstvom životného prostredia Slovenskej republiky a na ktorého pripomienkovaní sa zúčastnilo viac ako 60 inštitúcií. Zákon zjednotil vykonávanie odborných činností vo výstavbe a vytvoril právne prostredie obdobné ako v krajinách Európskej únie a v okolitých transformujúcich sa štátoch. Vytvoril dobré predpoklady na vzájomné uznávanie oprávnení, a tým zjednodušenie prípadného pôsobenia v iných krajinách. Od účinnosti zákona od 1. augusta 2000 sa podľa platného zákona autorizovala už viac ako polovica predpokladaného počtu a v najbližšom období sú pripravené ďalšie. Predložený návrh tesne pred skončením prechodného obdobia 31. 12. 2001 navrhuje zásadným spôsobom zmeniť terajší stav. Jedným z najvážnejších zásahov do platného zákona je faktické zrovnoprávnenie pôsobenia stredoškolsky vzdelaných technikov s vysokoškolsky vzdelanými inžiniermi. Pritom stredoškolsky vzdelaní odborníci majú možnosť pôsobiť v celom rozsahu jednoduchých stavieb, ktoré tvoria takmer 80 % zo všetkých stavieb. Okrem toho tí, ktorí dlhodobo odbornou činnosťou preukázali potrebnú spôsobilosť, sa stávajú autorizovanými inžiniermi alebo architektmi. Táto problematika je teda dostatočne riešená terajšou právnou úpravou. Predložený návrh zákona chce odstrániť kategóriu inžinierov a architektov s oprávnením na komplexné odborné služby a zaviesť ich rovnocennosť s inými, iba čiastkovými odbornými kategóriami, napríklad statikmi, zdravotechnikmi, odborníkmi na vykurovanie a klimatizáciu a podobne. Oprávnenie na komplexné služby nie je oprávnením aj na špecializované odborné činnosti, ale odborník s týmto oprávnením musí preukázať primeranú znalosť aj s ostatným odborným zameraním v oblasti pozemných a inžinierskych stavieb. Návrh zákona predkladaný skupinou poslancov ignoruje túto oprávnenú požiadavku stavebného trhu na poskytovanie a odborné garantovanie komplexných služieb v oblasti výstavby. Prax po roku 1990 ukázala, že najväčšie problémy vznikajú s koordinovanosťou projektových riešení, s komplexnosťou dokumentácie. Príklad. Budova Národnej rady, kde neboli skompletizované alebo skoordinované záležitosti statiky, statiky hlavného objektu i statiky objektov, ktoré sú pre trezory, je len jeden z príkladov, ktoré chcem uviesť. Návrh na zrušenie povinného členstva v komore predstavuje ohrozenie kvality a poriadku pri vykonávaní odborných prác vo výstavbe. Autorizovaný inžinier alebo architekt pri výkone svojho povolania vypracúva dokumenty, ktoré sú pre úradné účely verejnými listinami. Takáto významná činnosť nemôže byť vykonávaná bez potrebného dohľadu aj s možnosťou disciplinárneho postihu pri zanedbaní povinnosti... (Ruch v sále.) M. Andel, podpredseda NR SR: Pán kolega Cuper, ak ste si nevšimli, váš kolega tu vystupuje, rušíte ho aj s pánom Paškom.